Diari Oficial de la Generalitat Valenciana


Sumari del DOGV 485, del 12-12-1986 (1986/807753)

RESOLUCIÓ de 28 de novembre de 1986, de les Direccións Generals de Desenvolupament Agrari i de la Producció Agrària, de la Conselleria d'Agricultura i Pesca, per la qual són dictades les disposicions complementaries per a la pesca de l'angula a la província de València.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   485

Data del DOGV
:   12-12-1986

Secció del DOGV
:   ALTRES DISPOSICIONS

Número del document
:   1986/807753


Data del document
:   28-11-1986

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Anàlisi jurídica

Resolució de 28 de novembre de 1986, de les Direccions Generals de Desenvolupament Agrari i de la Producció Agrària, de la Conselleria d'Agricultura i Pesca, per la qual són dictades les disposicions complementàries per a la pesca de l'angula a la província de València.  
La publicació del Decret 89/1986, de 8 de juliol, del Consell de la Generalitat Valenciana, de règim jurídic del Parc Natural de l'Albufera, fa necessària l'articulació de noves disposicions que regulen, entre d'altres, l'aspecte relatiu a la pesca tradicional d'angules a les aigües compreses en l'àmbit territorial de l'esmentat Parc Natural.   
Mentre no es produesca l'aprovació de les susdites disposicions, per tal de regular transitòriament l'activitat tradicional de la pesca de l'angula i adequar-la a les defenses dels recursos naturals, i de conformitat amb el que disposa l'article 12 de l'Ordre de la Presidència del Govern de 25 de març de 1980, hom resol:   
1. Ambit d'aplicació.   
A la província de València l'aprofitament de l'angula només es realitzarà als trams finals de les aigües continentals i a la desembocadura d'aquestes al mar.   
2. Zones de pesca.   
Les zones de pesca fixades en els articles 3.1, 3.2 i 3.3 de l'Ordre de la Presidència del Govern, de 25 de març de 1980, són les següents: zones fluvials aigües amunt de la línia marítimo- terrestre, zones fluvials marítimo- terrestres i zones marines exteriors als rius.   
D'aquestes tres zones solament es pescarà l'angula a la segona, és a dir, a la zona marítimo- terrestre, i quedarà prohibida la pesca a les altres dues.   
3. Beneficiaris.   
La pesca d'angula a la zona autoritzada serà concedida a pescadors professionals, segons l'Ordre de preferència següent:   
1. Confraries, grups o associacions de pescadors professionals locals.   
2. Confraries, grups o associacions de pescadors professionals provincials.   
3. Confraries, grups o associacions de pescadors professionals nacionals.   
4. Pescadors professionals sindicats.   
Els pescadors esportius només podran capturar angules per a esca en qualsevol de les tres zones indicades en l?epígraf anterior.   
4. Períodes hàbils de pesca.   
4.1. Als canals de desguàs al mar del Llac de l'Albufera.   
Des de l'1 de novembre fins al 31 de desembre- comportes tancades -, es podrà pescar durant tots els dies de la setmana i es destinarà el 10% de l'angula capturada per a la repoblació del Llac de l'Albufera.   
Des de l'1 de gener fins al 31 de març- comportes obertes- solament es podrà pescar durant quatre nits setmanals (dimarts, dijous, divendres i diumenges).   
Hom considera comportes tancades quan ho són hermèticament i quan, encara que siguen obertes, el nivell de les aigües del Llac és superior a la mitja establerta i assenyalada al mur de les comportes per la Junta Reguladora de Desguassos.   
4.2. A la resta de la desembocadura de rius i canals al mar.   
Des de l'1 d'octubre fins al 31 de març, solament es podrà pescar durant cinc nits setmanals (dilluns, dimarts, dijous, divendres i diumenges).   
5. Horari de pesca.   
Serà el comprés entre la posta i l'eixida del sòl, prenent de l'almanac les hores de l'orto i de l'ocàs.   
6. Vedes i prohibicions.   
6.1. Als canals de desguàs al mar del Llac de l'Albufera.   
En el període comprés entre l'1 de gener i el 31 de març -comportes obertes-, quedarà prohibida la pesca de l'angula durant les nits, entre les vesprades dels dilluns al dimarts, del dimecres al dijous i del dissabte al diumenge.   
Així mateix quedarà prohibida la pesca d'angula a la zona compresa entre les comportes reguladores del nivell de l'aigua del Llac i 50 m. aigües avall.   
6.2. A la resta de les desembocadures de rius i canals al mar.   
Durant tot el període de pesca autoritzat quedarà prohibida la pesca d'angula durant les nits, entre les vesprades del dimecres al dijous i del dissabte al diumenge.   
6.3. Zones marítimes exteriors als rius.   
Per tal de no entorpir les feines de pesca d'angula, de facilitar els moviments migratoris (d'aigües continentals a marines i viceversa) de les espècies eurihalines per a la seua reproducció i aconseguir la repoblació natural de les aigües continentals amb aquestes espècies, quedarà vedada totalment i permanent tota classe de pesca de qualsevol espècie, en una franja de mar de 100 metres de profunditat per 500 metres de longitut, comptats 250 metres a cada costat de la intersecció de l'eix de la gola amb la costa.   
6.4. En totes les aigües.   
Queda prohibit l'ús de monot amb goleró obert.   
Queda prohibida la pesca d'angula amb llum artificial.   
7. Modalitats de pesca.   
Només serà permesa la pesca d'angula en la modalitat «des de terra».   
8. Arts de pesca.   
Unicament queden autoritzats per a la pesca de l'angula el monot senzill, el monot amb goleró tancat i el salabre.   
A més, el recipient en què seran abocades des dels arts de pesca les angules capturades haurà de tenir col·locada a la part superior una malla que impedesca el pus d'altres espècies, que immediatament seran retornades a les aigües.   
Els pescadors esportius podran capturar les angules per a esca durant totes les hores del dia, bé a mà, bé tot utilitzant un salabre petit, la dimensió de boca del qual no excedirà de 25 centímetres.   
9. Destinació de la pesca.   
Els pescadors esportius només podran pescar angules en poca quantitat, amb la finalitat d'obtenir esca per a la captura d'altres espècies. No podran, per tant, pescar-les per vendre-les o consumir-les.   
Tota l'angula obtinguda pels professionals serà controlada per la Direcció Territorial de la Conselleria d'Agricultura i Pesca a València, que determinarà els punts de pesada a què assistiran els seus representants, com també, si pertoca, l'abocament del 10% al Llac de l'Albufera.   
10. Concessions dels aprofitaments.   
Les concessions d'aprofitaments de les diferents desembocadures seran dates a terme per la Direcció Territorial de la Conselleria d'Agricultura i Pesca a València, entre els pescadors professionals que les sol·liciten, tot seguint la preferència indicada en l'epígraf 3r   
Aquestes peticions hauran de tenir entrada a les oficines de la Direcció Territorial de la Conselleria d'Agricultura i Pesca a València, abans de l'1 de juliol.   
La normativa tècnica i administrativa per a cada aprofitament serà determinada en plec de condicions específic.   
Les concessions es realitzaran per un any.   
11. Vigilància i infraccions.   
El compliment d'aquestes disposicions i dels plecs de condicions, serà vigilat pel personal corresponent de la Direcció Territorial de la Conselleria d'Agricultura i Pesca de València.   
Correspondrà a la Direcció Territorial de la Conselleria d'Agricultura i Pesca a València sancionar les infraccions a les disposicions que regulen la pesca de l'angula, d'acord amb la legislació vigent de Pesca Marítima i Fluvial.   
DISPOSICIO DEROGATORIA  
Queden derogades les disposicions complementàries per a la pesca de l'angula a la província de València dictades conjuntament per la Direcció Provincial de l'ICONA i Comandància Militar de Marina, com a delegada de la Subsecretaria de Pesca, de data 2 de desembre de 1980 (BOP núm. 309, de 29 de desembre de 1980).   
DISPOSICIÓ FINAL  
Aquesta Resolució entrarà en vigor el mateix dia de la publicació en el Diari Oficial de la Generalitat Valenciana.   
València, 28 de novembre de 1986.- El Director General de Desenvolupament Agrari: Gonzalo Carbonell i Usó; el Director General de la Producció Agrària: Gonzalo Casanova i López.